Drie Gautengse skole geruk deur leerders se dood(Argieffoto/Unsplash) Die Gautengse onderwysdepartement het beraders na drie skole in die provinsie gestuur ná die dood van drie leerders die afgelope week. Die departement is Woensdag in kennis gestel van die dood van ‘n gr. 10-leerder aan die Emadwaleni Secondary School in Soweto. Die seun het glo sy eie lewe geneem. Sy liggaam is in ‘n park naby sy ouerhuis gevind. Die polisie ondersoek die voorval. Die Laerskool PS Fourie in Eersterust, Pretoria het intussen ‘n gr. 7-leerder aan die dood afgestaan. Die seun het ook glo sy eie lewe geneem. Volgens die departement was die seun glo nog nie by die skool sedert die aanvang van die derde kwartaal nie. ‘n Gr. 11-leerder aan die Clapham High School in Pretoria is Dinsdag dood nadat hy begin siek voel het. Leerders het sokker gespeel toe hy begin siek voel het waarna sy ouers ingelig is en ‘n ambulans na die skool ontbied is. Die seun is later die aand in die Muelmed-hospitaal in Arcadia dood. Panyaza Lesufi, Gautengse LUR vir onderwys, het sy medelye met die drie leerders se families betuig. “Ons treur saam met die leerders se gesinne, vriende, onderwysers en medeleerders. Daar is nie voldoende woorde om ons hartseer oor die verlies van ‘n kind uit te druk nie. Ons hoop dat die gesinne vertroosting sal vind in die wete dat ons ook hul verlies deel,” het Lesufi gesê.